CELEX: 32017D2319
Language: fi
Date: 2017-12-13 00:00:00
Title: Komission täytäntöönpanopäätös (EU) 2017/2319, annettu 13 päivänä joulukuuta 2017, Hongkongin erityishallintoalueen tunnustettuihin pörssitoimintaa harjoittaviin yhtiöihin sovellettavan lainsäädäntö- ja valvontakehyksen Euroopan parlamentin ja neuvoston direktiivin 2014/65/EU mukaisesta vastaavuudesta (ETA:n kannalta merkityksellinen teksti. )

14.12.2017   
            
            
               FI
            
            
               Euroopan unionin virallinen lehti
            
            
               L 331/87
            
         KOMISSION TÄYTÄNTÖÖNPANOPÄÄTÖS (EU) 2017/2319,
   annettu 13 päivänä joulukuuta 2017,
   Hongkongin erityishallintoalueen tunnustettuihin pörssitoimintaa harjoittaviin yhtiöihin sovellettavan lainsäädäntö- ja valvontakehyksen Euroopan parlamentin ja neuvoston direktiivin 2014/65/EU mukaisesta vastaavuudesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 25 artiklan 4 kohdan a alakohdan,
   sekä katsoo seuraavaa:
   
               (1)
            
            
               Euroopan parlamentin ja neuvoston asetuksen (EU) N:o 600/2014 (2) 23 artiklan 1 kohdassa säädetään, että sijoituspalveluyritysten on varmistettava, että kaupat, jotka ne toteuttavat kaupankäynnin kohteeksi säännellyillä markkinoilla otetuilla osakkeilla tai osakkeilla, joilla käydään kauppaa kauppapaikoissa, toteutetaan säännellyillä markkinoilla, monenkeskisissä kaupankäyntijärjestelmissä tai kauppojen sisäisten toteuttajien välityksellä taikka kolmansien maiden kauppapaikoissa, jotka komissio on arvioinut vastaaviksi direktiivin 2014/65/EU 25 artiklan 4 kohdan a alakohdan mukaisesti.
            
         
               (2)
            
            
               Asetuksen (EU) N:o 600/2014 23 artiklan 1 kohta koskee yksinomaan osakkeisiin sovellettavaa kaupankäyntivelvollisuutta. Kaupankäyntivelvollisuus ei kata muita oman pääoman ehtoisia rahoitusvälineitä, kuten talletustodistuksia, pörssilistattuja rahastoja, todistuksia ja muita samankaltaisia rahoitusvälineitä.
            
         
               (3)
            
            
               Kolmansiin maihin sijoittautuneisiin kauppapaikkoihin sovellettavan, direktiivin 2014/65/EU 25 artiklan 4 kohdan a alakohdassa säädetyn vastaavuusmenettelyn tarkoituksena on antaa sijoituspalveluyrityksille mahdollisuus toteuttaa vastaaviksi tunnustetuissa kolmansien maiden kauppapaikoissa kauppoja osakkeilla, jotka kuuluvat unionissa kaupankäyntivelvollisuuden piiriin. Komission olisi arvioitava, antaako kolmannen maan lainsäädäntö- ja valvontakehys varmuuden siitä, että maassa toimiluvan saanut kauppapaikka on sellaisten oikeudellisesti sitovien vaatimusten mukainen, jotka vastaavat Euroopan parlamentin ja neuvoston asetuksen (EU) N:o 596/2014 (3), direktiivin 2014/65/EU III osaston, asetuksen (EU) N:o 600/2014 II osaston ja Euroopan parlamentin ja neuvoston direktiivin 2004/109/EY (4) mukaisia vaatimuksia ja joihin sovelletaan tehokasta valvontaa ja täytäntöönpanoa kyseisessä kolmannessa maassa. Tämä olisi nähtävä kyseisen säädöksen mukaisten tavoitteiden muodostamaa taustaa vasten ja ottaen huomioon etenkin se, että säädös edistää osaltaan sisämarkkinoiden toteuttamista ja toimintaa, markkinoiden eheyttä, sijoittajansuojaa ja yhtä lailla myös rahoitusvakautta.
            
         
               (4)
            
            
               Kolmannen maan lainsäädäntö- ja valvontakehys voidaan direktiivin 2014/65/EU 25 artiklan 4 kohdan a alakohdan neljännen alakohdan mukaan katsoa vastaavaksi, mikäli kyseinen kehys täyttää vähintään seuraavat ehdot: a) markkinoihin sovelletaan jatkuvasti lupamenettelyä sekä tehokasta valvontaa ja täytäntöönpanoa, b) markkinoilla on selkeät ja avoimet säännöt arvopaperien kaupankäynnin kohteeksi ottamisesta, niin että arvopapereilla voidaan käydä kauppaa tasapuolisesti, asianmukaisesti ja tehokkaasti sekä siten, että ne ovat vapaasti luovutettavissa, c) arvopaperien liikkeeseenlaskijoihin sovelletaan velvollisuutta antaa säännöllisesti ja jatkuvasti tietoja, millä varmistetaan korkeatasoinen sijoittajansuoja, ja d) markkinoiden avoimuus ja eheys varmistetaan estämällä markkinoiden väärinkäyttö sisäpiirikauppojen ja markkinoiden manipuloinnin muodossa.
            
         
               (5)
            
            
               Tämän vastaavuusarvioinnin tarkoituksena on arvioida muun muassa, vastaavatko oikeudellisesti sitovat vaatimukset, joita Hongkongissa sovelletaan sinne sijoittautuneisiin ja arvopapereita ja futuureja koskevan säädöksen (Hongkong Securities and Futures Ordinance, jäljempänä ’SFO-säädös’) nojalla toimiluvan saaneisiin pörssitoimintaa harjoittaviin yhtiöihin (recognised exchange companies), jäljempänä ’tunnustetut pörssitoimintaa harjoittavat yhtiöt’, joita valvoo arvopaperi- ja futuurikomissio (Securities and Futures Commission, jäljempänä ’SFC’), asetuksen (EU) N:o 596/2014, direktiivin 2014/65/EU III osaston, asetuksen (EU) N:o 600/2014 II osaston ja direktiivin 2004/109/EY mukaisia vaatimuksia, joihin sovelletaan tehokasta valvontaa ja täytäntöönpanoa kyseisessä kolmannessa maassa.
            
         
               (6)
            
            
               Kun kyse on edellytyksestä, jonka mukaan markkinoihin sovelletaan jatkuvasti lupamenettelyä sekä tehokasta valvontaa ja täytäntöönpanoa, voidaan todeta, että SFO-säädöksen mukaan (Hongkongin lainsäädännön 571 luku) tunnustetun pörssitoimintaa harjoittavan yhtiön täytyy ylläpitää monenkeskistä järjestelmää ehdottomien sääntöjen mukaisesti. Sillä ei ole harkintavaltaa kauppojen toteutustavan suhteen eikä se saa käydä kauppaa omaan lukuun tai harjoittaa päämiehen lukuun täsmäytettyä kaupankäyntiä. Lisäksi tunnustetun pörssitoimintaa harjoittavan yhtiön täytyy asettaa markkinansa ja palvelunsa puolueettomasti jäsentensä saataville. Saatavuusperusteiden täytyy olla puolueettomat ja avoimet, ja niitä täytyy soveltaa syrjimättömällä tavalla. Tunnustetun pörssitoimintaa harjoittavan yhtiön toimintasäännöissä täytyy olla tätä varten kohtuulliset ja syrjimättömät määräykset pääsy- ja hyväksymisvaatimuksista. SFC tarkastaa ja hyväksyy pörssin säännöt. Tunnustetun pörssitoimintaa harjoittavan yhtiön kaupankäyntijärjestelmään pääsemiseksi on ensin tultava kyseisen yhtiön osapuoleksi. Osapuolten täytyy täyttää tietyt perusteet. Edellytyksinä on muun muassa, että osapuoli on Hongkongissa rekisteröity yritys, joka on saanut toimiluvan SFO-säädöksen 116 pykälän 1 momentin nojalla ja jolla on yritysten rekisteröintiä koskevan säädöksen mukainen voimassa oleva rekisteröintitodistus.
            
         
               (7)
            
            
               Direktiivin 2014/65/EU 25 artiklan 4 kohdan a alakohdan neljännessä alakohdassa vahvistettujen neljän ehdon täytyy täyttyä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä maassa toimiluvan saaneisiin kauppapaikkoihin, vastaavat direktiivissä 2014/65/EU säädettyjä järjestelyjä.
            
         
               (8)
            
            
               Ensimmäisenä ehtona on, että kolmannen maan kauppapaikoilla on toimilupa ja että niihin sovelletaan jatkuvasti tehokasta valvontaa ja täytäntöönpanoa.
            
         
               (9)
            
            
               SFO-säädöksen 19 pykälän 1 momentin a kohdan mukaan osakemarkkinaa saa ylläpitää vain sellainen henkilö, joka on tunnustettu pörssitoimintaa harjoittava yhtiö. SFC voi myöntää yritykselle tunnustetun pörssitoimintaa harjoittavan yhtiön aseman, jos se on varma, että tunnustaminen on sijoittajien edun tai yleisen edun mukaista tai edistää arvopaperimarkkinoiden asianmukaista sääntelyä. Järjestettyään julkisen kuulemisen ja pyydettyään sen jälkeen lausunnon Hongkongin erityishallintoalueen valtiovarainministeriltä SFC voi myöntää yritykselle tunnustetun pörssitoimintaa harjoittavan yhtiön aseman. Lisäksi SFC voi valtiovarainministerin suostumuksella myöntää tunnustuksen pörssivalvojalle. SFC voi asettaa tiettyjä ehtoja tunnustamisen edellytykseksi. Osakemarkkinaa ylläpitävälla tunnustetulla pörssitoimintaa harjoittavalla yhtiöllä on velvollisuus varmistaa, että sen tytärpörsseissä kaupankäynnin kohteena olevilla arvopapereilla on asianmukaiset, tietoon perustuvat ja tasapuoliset markkinat. SFO-säädöksen III osassa olevan 2–4 jakson mukaan tunnustetun pörssitoimintaa harjoittavan yhtiön täytyy varmistaa, että sen liiketoimintaan ja -toimiin liittyviä riskejä hallitaan varovaisuusperiaatteen mukaisesti. Näitä velvollisuuksiaan täyttäessään sen on toimittava yleisen edun, ja varsinkin sijoittajien edun, mukaisesti ja asetettava etusijalle yleinen etu, jos se on ristiriidassa tunnustetun pörssitoimintaa harjoittavan yhtiön edun tai tunnustetun pörssivalvojan edun kanssa. Tunnustetun pörssitoimintaa harjoittavan yhtiön täytyy täyttää kaikki siihen säädöksen tai oikeusnormin nojalla kohdistuvat lainmukaiset vaatimukset sekä kaikki muut lakisääteiset vaatimukset.
            
         
               (10)
            
            
               SFC on Hongkongin arvopaperimarkkinoiden sääntelyelin. SFO-säädöksen III osan mukaan SFC vastaa tunnustettujen pörssitoimintaa harjoittavien yhtiöiden ja tunnustettujen pörssivalvojien toteuttamien toimien valvonnasta, seurannasta ja sääntelystä. SFC seuraa tunnustettua pörssitoimintaa harjoittavaa yhtiötä arvioidakseen, täyttääkö se lakisääteiset tehtävänsä aloitusvaiheessa ja jatkuvasti. Jos tunnustettu pörssitoimintaa harjoittava yhtiö ei täytä näitä tehtäviä, SFC:llä on valtuudet toteuttaa SFO-säädöksen III osan mukaiset aiheelliset toimet. SFO-säädöksen 28 ja 72 pykälässä säädetään, että SFC voi peruuttaa yhtiölle myönnetyn tunnustuksen. SFO-säädöksen mukaan SFC:llä on sääntely- ja tutkintavaltuudet sekä hallinnolliset valtuudet, ja se voi pyytää tuomioistuimelta siviilioikeudellisiin menettelyihin perustuvia määräyksiä SFO-säädöksen 213 ja 214 pykälän mukaisesti ja määrätä hallinnollisia tai rikosoikeudellisia seuraamuksia sekä panna vireille rikosoikeudellisia menettelyjä tai ryhtyä toimenpiteisiin rikossyytteen nostamiseksi. Lisäksi SFC voi SFO-säädöksen 399 pykälän 1 momentin nojalla julkaista sääntöjä ja ohjeita, joiden se katsoo olevan aiheellisia, jotta edistettäisiin sen sääntelytavoitteita ja -tehtäviä sekä SFO-säädöksen minkä tahansa säännöksen soveltamista. Tunnustetut pörssitoimintaa harjoittavat yhtiöt vastaavat omien kaupankäyntisääntöjensä vahvistamisesta ja täytäntöönpanostavarmistaakseen, että niiden osapuolet noudattavat sääntöjä. SFO-säädöksen vaatimusten jatkuvan noudattamisen varmistamiseksi SFC voi arvioida ja tarkastaa tunnustettujen pörssitoimintaa harjoittavien yhtiöiden sekä tunnustettujen pörssivalvojien toimintaa, niiden sähköisen kaupankäynnin järjestelmiä ja selvitysjärjestelmiä sekä riskienhallintaa. SFC voi SFO-säädöksen 23 pykälän nojalla määrätä tunnustetun pörssitoimintaa harjoittavan yhtiön antamaan tai muuttamaan sääntöjä, jotka tämä voi antaa kyseisen säännöksen nojalla. SFC voi vaatia tunnustettua pörssitoimintaa harjoittavaa yhtiötä esittämään kirjanpidon, asiakirjat ja muut tiedot liiketoiminnastaan tai arvopaperikaupastaan. Lisäksi SFC voi määrätä tunnustetun pörssitoimintaa harjoittavan yhtiön toteuttamaan tiettyjä toimia, mukaan lukien hallintoon, menettelytapoihin tai liiketoiminnan harjoittamiseen kohdistuvat toimet, tai kieltää siltä hallintoon, menettelytapoihin tai liiketoiminnan harjoittamiseen liittyviä toimia, jotka määritetään rajoitusta koskevassa tiedonannossa SFO-säädöksen 92 pykälän 1 momentin mukaisesti. SFO-säädöksen 29 pykälän nojalla SFC:llä on valtuudet keskeyttää arvopapereilla käytävä kauppa ja sulkea tunnustettu pörssitoimintaa harjoittava yhtiö, jos se katsoo, että osakemarkkinoiden kaupankäynnin asianmukaisuus on uhattuna. SFC:lle annetaan SFO-säädöksellä toimivalta määrätä kurinpitotoimia (SFO-säädöksen IX osa) sekä asettaa tekijät syytteeseen arvopapereihin liittyvien lainvastaisuuksien yhteydessä (SFO-säädöksen 388 pykälä). SFC:n valvonta- ja kurinpitovaltuudet kattavat listattujen yritysten ja toimiluvan haltijoiden lisäksi myös markkinaosapuolet, mukaan lukien sijoittajat. SFC:llä on SFO-säädöksen nojalla valtuudet toteuttaa kurinpidollisia, siviilioikeudellisia ja rikosoikeudellisia toimia markkinoiden väärinkäytösten yhteydessä. SFO-säädöksen XIII osan mukaan SFC voi saattaa asian markkinatuomioistuimen (Market Misconduct Tribunal) käsiteltäväksi, minkä lisäksi se voi tarvittaessa määrätä siviilioikeudellisia seuraamuksia. SFO-säädöksen XIV osan mukaan SFC voi saattaa asian rikostuomioistuinten käsiteltäväksi. SFC voi myös tarvittaessa hankkia määräyksen suorittaakseen etsinnän liiketiloissa SFO-säädöksen 191 pykälän nojalla sekä tehdä yhteistyötä koti- ja ulkomaisten sääntelyelinten kanssa suorittaakseen tutkintoja SFO-säädöksen 186 pykälän nojalla.
            
         
               (11)
            
            
               SFC:n valtuuksia, pörssien osapuolia ja markkinoiden valvontaa käsittelevässä yhteisymmärryspöytäkirjassa, joka tehtiin pörssivalvojan ja SFC:n välillä vuonna 2001, edellytetään, että tunnustetut pörssit antavat SFC:lle tietoja säännöllisesti tai tapauskohtaisesti. Seurantatarkoituksia varten SFC:llä on pääsy toimeksiantoja ja liiketoimia koskeviin reaaliaikaisiin tietoihin. Yhteisymmärryspöytäkirjan liitteessä II olevassa 16 kohdassa edellytetään, että tunnustetut pörssitoimintaa harjoittavat yhtiöt ilmoittavat, niin pian kuin käytännössä on mahdollista, SFC:lle vakaviksi katsomistaan asioista ja vaihtavat SFC:n kanssa tietoja osapuolten välillä sovittujen ajanjaksojen kuluessa. SFO-säädöksen 27 pykälässä säädetään, että SFC voi vaatia tunnustettua pörssitoimintaa harjoittavaa yhtiötä esittämään kirjanpidon ja asiakirjat, joita se pitää liiketoimintansa yhteydessä tai liiketoimintaansa varten tai kaikkien kaupankäynnin kohteena olevien rahoitusvälineiden osalta, sekä muut tiedot, jotka koskevat sen liiketoimintaa tai arvopapereilla, futuurisopimuksilla tai OTC-johdannaistuotteilla käytävää kauppaa. Tunnustetuilla pörssitoimintaa harjoittavilla yhtiöillä on velvollisuus pitää kaikista toimeksiannoista ja kaikkia rahoitusvälineitä koskevista liiketoimista kirjanpitoa, jota SFC voi tehtäviensä suorittamiseksi kohtuuden puitteissa vaatia. Niiden on säilytettävä kirjanpito vähintään seitsemän vuoden ajan.
            
         
               (12)
            
            
               Näin ollen voidaan todeta, että Hongkongin tunnustetuilla pörssitoimintaa harjoittavilla yhtiöillä on oltava toimilupa ja että ne ovat jatkuvasti tehokkaan valvonnan ja täytäntöönpanon alaisia.
            
         
               (13)
            
            
               Toisen ehdon mukaan kolmannen maan kauppapaikoilla täytyy olla selkeät ja avoimet säännöt arvopaperien kaupankäynnin kohteeksi ottamisesta, niin että arvopapereilla voidaan käydä kauppaa tasapuolisesti, asianmukaisesti ja tehokkaasti sekä siten, että ne ovat vapaasti luovutettavissa.
            
         
               (14)
            
            
               Tunnustetulla pörssitoimintaa harjoittavalla yhtiöllä on SFO-säädöksen 21 pykälän mukaan lakisääteinen velvollisuus varmistaa asianmukaiset, tietoon perustuvat ja tasapuoliset markkinat. Listalleottosäännöt ovat SFO-säädöksen mukaisessa pörssisäännöstössä vahvistettuja vaatimuksia; markkinoiden ylläpitäjä vahvistaa niissä sisäiset sääntönsä, joilla varmistetaan tasapuoliset, asianmukaiset ja tehokkaat markkinat arvopapereilla käytävää kauppaa varten ja vaaditaan, että arvopapereiden liikkeeseenlasku toteutetaan tasapuolisesti ja asianmukaisesti ja että kaikkia liikkeeseen laskettujen arvopapereiden haltijoita kohdellaan tasapuolisesti ja yhdenvertaisesti. Listalleottosäännöt sisältävät arvopapereiden listalleottoa koskevat perusvaatimukset. Säännöt sisältävät myös vaatimuksia, jotka on täytettävä ennen kuin arvopapereita voidaan ottaa listalle, sekä pysyviä vaatimuksia, jotka liikkeeseenlaskijan on täytettävä listalleoton hyväksymisen jälkeen. SFO-säädöksen 24 pykälän mukaan listalleottosäännöille täytyy saada SFC:n hyväksyntä. Listalleottoa hakevan on oltava asianmukaisesti rekisteröity ja täytettävä tietyt pääomavaatimukset ja julkistamisvaatimukset, ja sillä on oltava riittävästi johtoelimiä Hongkongissa. Niin hakijan kuin sen liiketoiminnankin täytyy markkinoiden ylläpitäjän näkemyksen mukaan soveltua listalleottoon. Tunnustetulla pörssitoimintaa harjoittavalla yhtiöllä on ehdoton harkintavalta hyväksyä tai hylätä listalleottohakemuksia. Listalleottosäännöistä voidaan myöntää poikkeuksia vain tapauskohtaisesti ja ottaen huomioon kyseessä olevan tapauksen olosuhteet. Jos tarkoituksena on, että poikkeus johtaa yleisiin vaikutuksiin, se voidaan myöntää ainoastaan, jos SFC antaa siihen ennalta suostumuksen. Tunnustetun pörssitoimintaa harjoittavan yhtiön täytyy toimittaa SFC:lle vahvistus siitä, että arvopaperi on hyväksytty otettavaksi listalle ja noteerattavaksi.Arvopapereiden täytyy olla vapaasti siirrettävissä ja täyttää tietyt perusteet, jotka koskevat arvopapereiden jakelua yleisölle. Arvopapereilla käytävän kaupan asianmukaisuuden takeena on myös se, että SFC voi keskeyttää kaupankäynnin tunnustetussa pörssitoimintaa harjoittavassa yhtiössä kaupankäynnin kohteena olevan rahoitustuotteen tai rahoitustuotelajin osalta.
            
         
               (15)
            
            
               Asianmukaisen, tietoon perustuvan ja tasapuolisen kaupankäynnin varmistamista koskevan velvollisuutensa yhteydessä tunnustetun pörssitoimintaa harjoittavan yhtiön täytyy huolehtia kaupankäynnin riittävästä avoimuudesta oikea-aikaisesti ja yhdenvertaisesti. Kauppaa edeltävät tiedot sisältävät parhaat osto- ja myyntitarjoukset, hintojen syvyyden ja toimeksiantojen syvyyden. Koko tarjouskirja, mukaan lukien vallitsevat osto- ja myyntihinnat sekä kyseisillä hinnoilla ilmenevä kaupankäyntihalukkuus, julkistetaan jatkuvasti ja reaaliaikaisesti jatkuvan kaupankäyntivaiheen aikana. Markkinaosapuolet saavat kauppaa edeltävät tiedot käyttöönsä suoraan pörssien markkinatietojärjestelmien kautta tai välillisesti tietojen myyjien kautta. Kauppaa edeltävistä avoimuusvaatimuksista ei myönnetä vapautuksia. Tunnustetussa pörssissä toteutettuihin liiketoimiin sovelletaan kaupan jälkeisten tietojen antamisvelvollisuutta. Tiedot pörssissä toteutetuista liiketoimista levitetään reaaliaikaisesti, ja ne sisältävät muun muassa hinnat, sulkemishinnat ja markkinoiden kokonaisvaihtoa koskevat tiedot. Markkinaosapuolet saavat kaupan jälkeiset tiedot käyttöönsä suoraan pörssien markkinatietojärjestelmien kautta tai välillisesti tietojen myyjien kautta.
            
         
               (16)
            
            
               Näin ollen voidaan päätellä, että Hongkongin tunnustetuilla pörssitoimintaa harjoittavilla yhtiöillä on selkeät ja avoimet säännöt arvopaperien kaupankäynnin kohteeksi ottamisesta, niin että arvopapereilla voidaan käydä kauppaa tasapuolisesti, asianmukaisesti ja tehokkaasti sekä siten, että ne ovat vapaasti luovutettavissa.
            
         
               (17)
            
            
               Kolmantena ehtona on, että arvopaperien liikkeeseenlaskijoihin täytyy soveltaa velvollisuutta antaa säännöllisesti ja jatkuvasti tietoja, millä varmistetaan korkeatasoinen sijoittajansuoja.
            
         
               (18)
            
            
               Tunnustetun pörssitoimintaa harjoittavan yhtiön listalleottosääntöjen pitää sisältää selvät, kattavat ja yksityiskohtaiset julkistamisvaatimukset, joita sovelletaan vuositilinpäätöksiin ja osavuosikatsauksiin. Liikkeeseenlaskijoiden, joiden arvopaperit otetaan kaupankäynnin kohteeksi, täytyy julkistaa pörssisäännöstössä määrätyt vuosi- ja puolivuotistilinpäätökset. Tilinpäätösten on oltava tarkastettuja ja yleisesti hyväksyttyjen tilinpäätösstandardien mukaisia. Tunnustetun pörssitoimintaa harjoittavan yhtiön täytyy seurata, että liikkeeseenlaskijat noudattavat listalleottosääntöjen mukaisia julkistamisvelvollisuuksia jatkuvasti. Tunnustettu pörssitoimintaa harjoittava yhtiö arvioi jatkuvan seurannan ja sääntöjen noudattamisen valvonnan yhteydessä liikkeeseenlaskijoiden vuosikertomukset ja kiinnittää erityistä huomiota siihen, noudattavatko liikkeeseenlaskijat listalleottosääntöjä ja ilmoittavatko ne olennaisista tapahtumista ja kehityksestä. SFC valvoo yhtiöiden toimintaa aktiivisesti ja tekee perusteellisia arviointeja tietyistä listatuista yhtiöistä kartoittaakseen sääntöjen laiminlyöntejä ja väärinkäytöksiä. Arvopapereiden liikkeeseenlaskijoita koskevien kattavien ja oikea-aikaisten tietojen ilmoittamisen ansiosta sijoittajat voivat arvioida liikkeeseenlaskijoiden liiketoiminnan tuloksia, ja samalla säännönmukaisen tietovirran avulla varmistetaan asianmukainen avoimuus sijoittajien kannalta.
            
         
               (19)
            
            
               Näin ollen voidaan päätellä, että liikkeeseenlaskijoihin, joiden arvopaperit on otettu kaupankäynnin kohteeksi Hongkongin tunnustetuissa pörssitoimintaa harjoittavissa yhtiöissä, sovelletaan velvollisuutta antaa säännöllisesti ja jatkuvasti tietoja, millä varmistetaan korkeatasoinen sijoittajansuoja.
            
         
               (20)
            
            
               Neljäntenä ehtona on, että kolmannen maan lainsäädäntö- ja valvontakehyksellä varmistetaan markkinoiden avoimuus ja eheys estämällä markkinoiden väärinkäyttö sisäpiirikauppojen ja markkinoiden manipuloinnin muodossa.
            
         
               (21)
            
            
               Hongkongin arvopaperilainsäädännössä vahvistetaan, kuten jäljempänä selostetaan, kattava sääntely- ja valvontakehys, jonka tarkoituksena on varmistaa markkinoiden eheys, kieltää tunnustettuihin pörssitoimintaa harjoittaviin yhtiöihin kohdistuvat petokselliset tai harhaanjohtavat menettelyt ja väärien tai harhaanjohtavien tietojen levittäminen arvopapereista tai liikkeeseenlaskijoista sekä estää sisäpiirikaupat ja markkinoiden manipulointi. SFO-säädöksessä säännellään markkinoiden väärinkäyttöä ja vahvistetaan markkinoiden väärinkäytöksiin sovellettavat siviili- ja rikosoikeudelliset menettelyt. Markkinoiden väärinkäytökset sisältävät SFO-säädöksen mukaan kuusi rikkomistyyppiä: sisäpiirikaupat (SFO-säädöksen 270 ja 291 pykälä), vilpillinen kaupankäynti (274 ja 295 pykälä), hintakeinottelu (275 ja 296 pykälä), kiellettyjä liiketoimia koskevien tietojen ilmoittaminen (276 ja 297 pykälä), liiketoimen toteuttamiseen johdattelevien väärien ja harhaanjohtavien tietojen ilmoittaminen (277 ja 298 pykälä) ja markkinoiden manipulointi (278 ja 299 pykälä). Siviilioikeudellisten menettelyjen piiriin kuuluvat rikkomiset käsitellään markkinatuomioistuimessa, jossa SFC voi panna vireille menettelyjä. Rikosoikeudellisten menettelyjen piiriin kuuluvien rikkomisten tapauksessa SFC:llä on valtuudet panna vireille yksinkertaistettuja syytteeseenpanomenettelyjä ensimmäisen asteen tuomioistuimissa. SFO-säädöksen 107 pykälän mukaan SFC voi vaatia rikosoikeudellisten seuraamusten määräämistä henkilöille, jotka vilpillisesti tai vastuuttomasti esittävät vääriä tietoja houkutellakseen toista henkilöä myymään tai ostamaan arvopapereita, tai 298 pykälän nojalla henkilöille, jotka ilmoittavat vääriä tai harhaanjohtavia tietoja, joiden vaikutuksesta toinen henkilö todennäköisesti päättää ostaa arvopapereita. Viimeksi mainittu käyttäytyminen katsotaan SFO-säädöksen 277 pykälän nojalla myös väärinkäytökseksi markkinoiden väärinkäytöksiin sovellettavien siviilioikeudellisten menettelyjen puitteissa. Lisäksi SFO-säädöksen 300 pykälässä vahvistetaan rikosoikeudelliset vastuut henkilöille, jotka käyttävät arvopaperikaupassa petoksellisia tai harhaanjohtaviamenettelyjä, keinoja tai järjestelmiä petos- tai vilpillisessä tarkoituksessa. SFO-säädöksen 384 pykälässä vahvistetaan rikosoikeudellinen vastuu henkilöille, jotka tietoisesti tai vastuuttomasti antavat virheellisiä tai harhaanjohtavia tietoja SFC:lle tai tunnustetulle pörssivalvojalle. Jos yhteisön todetaan syyllistyneen rikkomiseen, rikosoikeudellinen vastuu ulottuu SFO-säädöksen 390 pykälän nojalla kaikkiin yhteisön toimihenkilöihin, jotka ovat antaneet suostumuksensa syyllistymiselle rikkomiseen, katsoneet rikkomista läpi sormien tai suhtautuneet siihen piittaamattomasti.
            
         
               (22)
            
            
               Näin ollen voidaan päätellä, että Hongkongin lainsäädäntö- ja valvontakehyksellä varmistetaan markkinoiden avoimuus ja eheys estämällä markkinoiden väärinkäyttö sisäpiirikauppojen ja markkinoiden manipuloinnin muodossa.
            
         
               (23)
            
            
               Sen vuoksi voidaan päätellä, että SFC:n valvomiin tunnustettuihin pörssitoimintaa Hongkongissa harjoittaviin yhtiöihin sovellettava lainsäädäntö- ja valvontakehys on kyseisten neljän oikeudellisia ja valvontajärjestelyjä koskevan ehdon mukainen ja että olisi katsottava, että kyseinen kehys tarjoaa järjestelmän, joka vastaa direktiivissä 2014/65/EU, asetuksessa (EU) N:o 600/2014, asetuksessa (EU) N:o 596/2014 ja direktiivissä 2004/109/EY säädettyjä kauppapaikkoihin sovellettavia vaatimuksia.
            
         
               (24)
            
            
               Huomattavan monilla EU:ssa liikkeeseen lasketuilla ja EU:n kauppapaikoissa kaupankäynnin kohteeksi otetuilla osakkeilla käydään kauppaa myös Hongkongin kauppapaikoissa, ja Hongkongin kauppapaikat ovat usein täydentäviä likviditeettikeskuksia EU:ssa liikkeeseen lasketuille osakkeille. Tämän ansiosta EU:n sijoituspalveluyritykset voivat käydä kauppaa EU:ssa liikkeeseen lasketuilla ja EU:n kauppapaikoissa kaupankäynnin kohteeksi otetuilla osakkeilla EU:n kauppapaikkojen liikeajan ulkopuolella. Hongkongin lainsäädäntö- ja valvontakehyksen tunnustamisen myötä säilytettäisiin EU:n sijoituspalveluyritysten mahdollisuus jatkaa kaupankäyntiä EU:ssa liikkeeseen lasketuilla osakkeilla EU:n kauppapaikkojen liikeajan ulkopuolella.
            
         
               (25)
            
            
               Tämä päätös perustuu tietoihin, jotka osoittavat, että monilla Hongkongin pörsseissä kaupankäynnin kohteeksi otetuilla osakkeilla käydään EU:ssa kauppaa siinä määrin, että MiFID-direktiivin soveltamisalaan kuuluvat yritykset eivät voisi hyödyntää asetuksen (EU) N:o 600/2014 23 artiklan 1 kohdan a alakohdassa säädettyä poikkeusta. Asetuksen (EU) N:o 600/2014 23 artiklan 1 kohdassa säädetty kaupankäyntivelvollisuus koskisi toisin sanoen huomattavaa määrää Hongkongissa kaupankäynnin kohteeksi otettuja osakkeita.
            
         
               (26)
            
            
               Tätä päätöstä täydennetään yhteistyöjärjestelyillä, joiden tarkoituksena on varmistaa toimiva tietojenvaihto ja valvontatoimien koordinointi kansallisten toimivaltaisten viranomaisten sekä SFC:n välillä.
            
         
               (27)
            
            
               Tämä päätös perustuu oikeudellisesti sitoviin vaatimuksiin, joita Hongkongissa sovelletaan tunnustettuihin pörssitoimintaa harjoittaviin yhtiöihin tämän päätöksen hyväksymisajankohtana. Komission olisi seurattava edelleen säännöllisesti kyseisiin kauppapaikkoihin sovellettavien oikeudellisten ja valvontajärjestelyjen kehitystä, markkinakehitystä, valvontayhteistyön vaikuttavuutta seurannan ja täytäntöönpanon kannalta sekä niiden edellytysten täyttymistä, joiden perusteella tämä päätös on annettu.
            
         
               (28)
            
            
               Komission olisi säännöllisin väliajoin tarkasteltava uudelleen Hongkongin tunnustettuihin pörssitoimintaa harjoittaviin yhtiöihin sovellettavia oikeudellisia ja valvontajärjestelyjä. Tämä ei rajoita komission mahdollisuutta toteuttaa erityinen uudelleentarkastelu milloin tahansa, jos komission on tapahtuneen kehityksen perusteella tarpeen arvioida uudelleen tällä päätöksellä hyväksyttyä vastaavuutta. Mahdollinen uudelleenarviointi voi johtaa tämän päätöksen kumoamiseen.
            
         
               (29)
            
            
               Ottaen huomioon, että asetusta (EU) N:o 600/2014 ja direktiiviä 2014/65/EU sovelletaan 3 päivästä tammikuuta 2018, tämän päätöksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
         
               (30)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Sovellettaessa asetuksen (EU) N:o 600/2014 23 artiklan 1 kohtaa katsotaan, että Hongkongin erityishallintoalueen lainsäädäntö- ja valvontakehys, jota sovelletaan siellä toimiluvan saaneisiin ja tämän päätöksen liitteessä esitettyihin tunnustettuihin pörssitoimintaa harjoittaviin yhtiöihin, vastaa direktiivin 2014/65/EU, asetuksen (EU) N:o 600/2014, asetuksen (EU) N:o 596/2014 ja direktiivin 2004/109/EY mukaisia vaatimuksia ja että siihen sovelletaan tehokasta valvontaa ja täytäntöönpanoa.
   2 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 13 päivänä joulukuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 173, 12.6.2014, s. 349.
   
      (2)  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).
   
      (3)  Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).
   
      (4)  Euroopan parlamentin ja neuvoston direktiivi 2004/109/EY, annettu 15 päivänä joulukuuta 2004, säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta (EUVL L 390, 31.12.2004, s. 38).
   
      LIITE
      Tunnustetut pörssitoimintaa harjoittavat yhtiöt:
      The Stock Exchange of Hongkong Limited (SEHK)